
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА

от

Манол Тодоров - общински съветник от ДБГ


ОТНОСНО: Отпускане на финансови средства за изграждането на 33 площадки по БДП на територията на всички бургаски училища, в които учат деца 1 и 2 клас


УВАЖАЕМИ ОБЩИНСКИ СЪВЕТНИЦИ,

           Близо 40 деца загиват от катастрофи в България всяка година, а стотици деца са ранени вследствие на пътни инциденти. За повечето хора това е статистика, но за семействата на тези деца това е най-ужасяващото нещо, което може да се случи на един човек. Всички знаем, че България се намира на челно място в черната статистика по брой загинали на пътя и всяка година всички ние участваме във „войната по пътищата“. Пътната превенция е може би най-важното, в което трябва да се съсредоточим, за да се преборим с тази „война“. 
            Характерът на човек се формира още от най-ранна детска възраст. Обучението на децата за това как да се държат около и на пътя също трябва да започне от ранна детска възраст. Статистически погледнато най-удачното време за теоретични и практически занимания при децата е началното училище (1 и 2 клас). Тези занимания и обучения биха могли да се обобщят в четири основни направления:
            - Обучение и формиране на навици за безопасно участие в движението;
            - Правилен превоз на децата и създаване на безопасна инфраструктура, съобразена с особеностите на детската възрастова група;
             - Добър личен пример от страна на възрастните участници в движението (семействата);
             - Взаимодействие между държавните институции, органите на местната власт и неправителствените организации.
              За всеки един от тези фактори е необходима не само теоретична подготовка на децата, но най-вече нужда и от практическа такава. Учебните заведения имат заложени в учебните си програми часове по БДП (Безопасност на Движение по Пътищата), но в учебните заведения липсват условия за провеждане на практически занимания, в които на децата да бъде показано: как и къде е безопасно да пресичат улицата, как и къде е безопасно да управляват велосипеди и други превозни средства, как да се държат около и на пътя. 
             Изграждането на площадки по БДП на територията на всички бургаски училища, които имат ученици от 1 и 2 клас, ще направят часовете по БДП не само по-интерактивни за всички ученици, но така също децата лесно ще добият най-важните и основни навици, които са им необходими, когато стават участници в пътното движение. 
             На територията на община Бургас има 1 Начално училище, 22 Основни училища и 10 Средни училища, или общият брой училища с деца от 1 и 2 клас са 33. Всяко едно от тези училища разполага с двор, на който може да бъде изградена площадка по БДП. 
             С оглед на гореописаното и на основание чл. 21, ал. 1, т. 8 от ЗМСМА, предлагам Общински съвет-Бургас да вземе следното


РЕШЕНИE:

          1. Възлага на общинска администрация, при изработване на проект за бюджет на Община Бургас за 2020 г., да заложи 66 000 лева, с които да бъдат изградени площадки по БДП във всички 33 бургаски училища, в които учат деца 1 и 2 клас.

Приложения:
2 бр. снимки на площадки по БДП

С уважение,
Манол Тодоров
/общински съветник/
